Нобэрэ Пщэдейрэ
Гъатхэпэм и 12,
махуэку
Зэныбжьэгъу къэралхэм я зэгухьэныгъэм и махуэщ
Урысейм ЮстицэмкIэ и министерствэм и Уголовнэ-гъэзэщIакIуэ IэнатIэм и лэжьакIуэм и махуэщ
1896 гъэм Санкт-Петербург и университетым ирагъэхри, дунейм щыяпэу радиограммэ хуаутIыпщащ а къалэм дэт Химие институтым щагъэува приёмникым. Абы папщIэ къагъэсэбэпащ физик цIэрыIуэ Попов Александр къигупсыса Iэмэпсымэр.
1918 гъэм Совет правительствэм и унафэкIэ, Москва къэралым и къалащхьэ хъужащ. Гъатхэпэм и 11-м къулыкъущIэхэр Петроград кърагъэIэпхъукIакIэт.
1922 гъэм Куржым, Армением, Азербайджаным КавказщIыб Социалист Федеративнэ Совет Республикэ (ЗСФСР) къызэрагъэпэщащ, Совет Союзым хыхьэу.
1940 гъэм совет-финн зауэр иухащ. Абы теухуауэ СССР-мрэ Финляндиемрэ зэращIылIа зэгурыIуэныгъэм ипкъ иткIэ Выборг къалэмрэ Карелие КъухьэпIэ щIыналъэмрэ Совет Союзым ей хъуащ.
1974 гъэм «Марс-6» совет станцыр Марсым тетIысхьащ икIи япэ дыдэу щIым къигъэхьащ абы и щIыгулъымрэ щыIэ щытыкIэмрэ теухуа хъыбарыр.
1990 гъэм къызэIуахащ СССР-м и цIыхубэ депутатхэм я зи мычэзу III съездыр. Коммунист партыр къэралым и унафэщIу зэрыщытыр щыубзыхуа 6-нэ статьяр Совет Союзым и Конституцэм абы щыхагъэкIащ.
1999 гъэм НАТО-м хыхьащ социалист къэралыгъуэу щытахэу Чехиер, Польшэр, Венгриер.
1912 гъэм къалъхуащ мэкъумэш щIэныгъэхэм я доктор, профессор, УФ-ми КъБР-ми щIэныгъэхэмкIэ щIыхь зиIэ я лэжьакIуэ КIэрэф Къамболэт.
И ныбжьыр илъэс 75-рэ ирокъу Урысей Федерацэми Адыгейми я цIыхубэ сурэтыщI Къат Теувэж.
Химие щIэныгъэхэм я доктор, КъБКъУ-м и профессор, ЩIДАА-м и академик Хъурей Арсен и ныбжьыр илъэс 65-рэ ирокъу.
Дунейм и щытыкIэнур
«pgda.yandex.ru» сайтым зэритымкIэ, республикэм пшэр техьэ-текIыу щыщытынущ. Махуэм хуабэр градус 16 — 18, жэщым градуси 8 — 9 щыхъунущ.
Гъатхэпэм и 13,
мэрем
Планетарийхэм я дунейпсо махуэщ
1733 гъэм франджы литературэм и классик Шарлоттэ Аиссе (ХьэIишэт) дунейм ехыжащ.
1869 гъэм Менделеев Дмитрий химием и пкъыгъуэхэм я таблицэр зэхигъэувэн иухащ.
1938 гъэм урысыбзэр Совет Союзым и школ псоми Iэмал имыIэу щаджын хуей предмету ягъэуващ.
1954 гъэм СССР-м ШынагъуэншагъэмкIэ Къэрал Комитет (КГБ) къыщызэрагъэпэщащ.
1989 гъэм Интернетыр къагупсысащ инджылыз щIэныгъэлI Бернерс-Ли Тимрэ и лэжьэгъухэмрэ. Иджы ар къыщамыгъэсэбэп щIыпIэрэ IэнатIэрэ щыIэжкъым.
Къызэралъхурэ илъэси 120-рэ ирокъу композитор, Урысей Федерацэми Къэбэрдей-Балъкъэрми гъуазджэхэмкIэ щIыхь зиIэ я лэжьакIуэ Шейблер Трувор.
1939 гъэм къалъхуащ Урысей Федерацэм гъуазджэхэмкIэ щIыхь зиIэ и лэжьакIуэ, Къэбэрдей-Балъкъэрым щэнхабзэмкIэ щIыхь зиIэ и лэжьакIуэ Шумахуэ Владимир.
1941 гъэм къалъхуащ УФ-м щIыхь зиIэ и метролог, КъБР-м промышленностымкIэ щIыхь зиIэ и лэжьакIуэ Шурдым Юрэ.
1953 гъэм къалъхуащ къэрал лэжьакIуэ, социологием и доктор, профессор, ЩIДАА-м и академик, Адыгэ къэрал университетым и ректору щыта Хъунэгу Рашид.
Дунейм и щытыкIэнур
«pgda.yandex.ru» сайтым зэритымкIэ, республикэм пшэр техьэ-текIыу щыщытынущ. Махуэм хуабэр градус 17 — 19, жэщым градуси 6 — 7 щыхъунущ.
Зыгъэхьэзырар Хьэтау Ислъамщ.
